**Elektros rinkos barometras: Lietuvoje didmeninė elektros kaina per savaitę sumažėjo 2 proc.**

**Praėjusią savaitę didmeninė elektros kaina Lietuvoje ir Latvijoje krito 2 proc. ir siekė 76,97 Eur/MWh. Estijoje elektra brango 9 proc. iki 67,42 Eur/MWh.**

Baltijos šalyse valandinės elektros kainos svyravo nuo -10,06 Eur/MWh iki 629,10 Eur/MW, o Lietuvos ir Latvijos kainų skirtumui nuo Estijos ir toliau įtakos turėjo tarpvalstybinių perdavimo pajėgumų tarp Estijos ir Latvijos apribojimai.

Nepriklausomų elektros tiekėjų Lietuvos gyventojams siūlomos kainos taip pat keitėsi. „Elektrum Lietuva“ savaitės gale sumažino savo žemiausią kainą, kurią fiksuojant 6 mėnesiams, ji siekia 19,916 cento už kilovatvalandę (ct/kWh).

Praėjusią savaitę „Nord Pool“ vidutinė kaina sumažėjo 39 proc. iki 13,02 Eur/MWh. Paros energijos kainos Suomijos, Švedijos (SE1, SE2) ir Norvegijos (NO3, NO4) prekybos zonose pirmą kartą nukrito į neigiamą lygį.

„Elektros kainų mažėjimui įtakos turėjo 24 proc. padidėjusi vėjo energijos gamyba Šiaurės šalyse. Be to, oro temperatūra išliko aukštesnė už normą, tai prisidėjo prie aktyvaus sniego tirpimo Šiaurės šalių kalnuose ir užtikrino didesnį vandens kiekį bei elektros gamybą hidroelektrinėse. Praėjusią savaitę buvo mažesnės ir kuro kainos. Be šių veiksnių, kainų svyravimams Baltijos šalyse įtakos turėjo 24 proc. padidėjusi saulės energijos gamyba regione, palyginti su ankstesne savaite, taip pat 5 proc. didesni elektros srautai iš Suomijos, nors srautai iš Švedijos SE4 prekybos zonos sumažėjo 3 proc.“, – sako energetikos sprendimų bendrovės „Elektrum Lietuva“ Verslo sprendimų departamento vadovas Artūras Zatulinas.

Elektros vartojimas „Nord Pool“ regione mažėjo ir siekė 6 439 GWh, gamybos apimtys taip pat mažėjo iki 7 054 GWh.

**Lietuvoje mažėjo ir vartojimas, ir gamyba**

Baltijos šalyse elektros vartojimas per savaitę krito 1 proc. ir siekė 449 GWh. Lietuvoje ir Estijoje elektros suvartota 1 proc. mažiau, atitinkamai 202 GWh ir 137 GWh, Latvijoje – 3 proc. mažiau, 110 GWh.

Elektros energijos bendros gamybos apimtys Baltijos šalyse praėjusią savaitę krito 10 proc. ir siekė 219 GWh. Lietuvoje elektros energijos pagaminta 9 proc. mažiau nei ankstesnę savaitę – 82 GWh, Latvijoje – 27 proc. mažiau, 48 GWh, Estijoje gamyba išliko stabili ir siekė 89 GWh.

Per savaitę visos trys Baltijos šalys kartu pagamino 53 proc. joms reikalingos elektros energijos. Lietuvoje pagaminta 40 proc., Latvijoje – 43 proc., Estijoje – 65 proc. šaliai reikalingos elektros energijos.

***Apie bendrovę „Elektrum Lietuva“:***

*„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Net 70 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 160 tūkst. namų ūkių, įmonė tiekia dujas 800 bendrovių, yra įrengusi 2000 saulės elektrinių bei tris saulės parkus (11 MW). Vystomi dar penki nauji saulės parkai, kurių bendra galia viršys 25 MW.*